Helsinkiläisnainen on kyseenalaistanut Prometheus-ohjaajien toiminnan asianmukaisuuden viime kesänä järjestetyllä nuortenleirillä.

Helsingistä kotoisin oleva nainen kertoo 14-vuotiaan lapsenlapsensa osallistuneen kuluneena kesänä Kirkkonummen Porkkalassa järjestetylle Prometheus-leirille.

Kotiin palattuaan nuori oli kertonut olleensa tyytyväinen leirin tunnelmaan, mutta kuvaillut leirillä ilmenneen myös seikkoja, joista koki hankalaksi kertoa isovanhemmalleen.

Ilta-Sanomiin yhteyttä ottaneen helsinkiläisnaisen mukaan 14-vuotias nosti keskustelussa esille muun muassa leirin saunomiskäytännön.

Leiriläisille oli annettu mahdollisuus valita sekasaunan ja sukupuolen mukaisen erillissaunavuoron välillä. Osallistujille oli myös kerrottu, että saunominen on mahdollista joko alasti tai uimapuvuissa. Eri vaihtoehdoista lapset valitsivat yhteissaunomisen uimapuvuissa. Leirin naisohjaajat kuitenkin pelmahtivat saunomaan tyttöjen ja poikien kesken alasti.

” Mielestäni ohjaajat eivät tässä kunnioittaneet lainkaan lasten valintaa ja luonnollista häveliäisyyttä, joka on yleistä teini-iässä.

Nainen kertoo tyttärensä järkyttyneen kuultuaan tapauksesta 14-vuotiaalta lapseltaan.

– Hänen mielestään ohjaajien olisi pitänyt saapua puettuneina saunaan, nainen kertoo ja on samoilla linjoilla myös itse.

– Mielestäni ohjaajat eivät tässä kunnioittaneet lainkaan lasten valintaa ja luonnollista häveliäisyyttä, joka on yleistä teini-iässä.

Muiksi 14-vuotiaan kertomiksi ja vaivaannuttaviksi yksityiskohdiksi nainen mainitsee ohjaajien ronskin kielenkäytön leiriolosuhteissa sekä sen, että seksuaalisuuteen liittyneen teemapäivän yhteydessä nuorille soitettiin alatyylisiä sanavalintoja sisältänyttä musiikkia.

– Mikä kumman alastomuuskiimaisuus tällä Prometheus-leirillä oikein on. Kyllä sekulääriä kasvatusriittiä voi ohjata ilman kiroilua ja alastomuuttakin, hän pohdiskelee.

Kuulemistaan yksityiskohdista tyrmistynyt nainen on pyytänyt Prometheus-leirin tuki ry:ltä kirjallista vastausta siihen, ovatko ohjaajat toimineet asiallisesti. Lisäksi hän kertoo olleensa asiasta yhteydessä Opetusministeriöön.

Järjestön puheenjohtaja: Ketään ei ole pakotettu yhteissaunaan

Prometheus-leirin tuki ry:n puheenjohtaja Aatu Komsi kertoo IS:lle vastanneensa helsinkiläisnaiselle kirjallisesti elokuun alussa. Vastauksessaan hän toi seikkaperäisesti ilmi Prometheus-leirien saunomiskäytännöt, jotka nousivat julkisuudessa esiin myös kolmisen vuotta sitten. Tuolloin ilmeni, että Prometheus-leirillä saattaa tapahtua saunomista alasti esimerkiksi aikuisten ohjaajien ja teini-ikäisten kesken.

Komsin mukaan Prometheus-leireillä järjestetään joka päivä vähintäänkin sukupuolenmukaiset erillissaunavuorot ja mahdollisesti, jos halukkaita on, myös yhteissauna. Kaikille saunavuoroille osallistuu myös leiritiimin jäseniä, eikä kenenkään ole mentävä yhteissaunaan, koska kokee, ettei muuta tosiallista vaihtoehtoa ole, tai muu olisi noloa.

Komsi kertoo selvittäneensä Porkkalan leiritiimiltä, että saunomiskäytännöistä on tiedotettu vallitsevan käytännön mukaisesti, eikä tapauksessa ole ilmennyt mitään poikkeavaa.

– Siellä kaikille leiriläisille kerrottiin selkeästi, että saunassa saa olla yhtä hyvin alasti tai uimapuvussa ja jokainen päättää sen omalla kohdallaan, ja kaikki leiriläiset ovat asiasta ennen saunaan menoa tienneet.

Komsin mukaan kukaan leirille osallistuneista nuorista ei ole välittänyt leiriohjaajille tai Prometheus-leirin tuki ry:lle sellaista viestiä, että naisohjaajien saunominen alasti yhteissaunassa olisi koettu kiusalliseksi.

– Leirillä olleen henkilön sukulainen on kuullut asiasta ja hämmästynyt siitä, että meillä on ollut tällainen käytäntö ja aikuisia ohjaajia mukana yhteissaunassa. Hänen mukaansa nimenomaan ikäero on ollut sopimatonta, eikä sellaista saisi olla.

Eri sukupuolten alastomat yhteissaunomiset mahdollisia

Prometheus-leirien yhteissaunomisesta on laadittu vuonna 2006 seikkaperäinen ohjeistus, joka on edelleen voimassa. Käytännössä ohjeistus mahdollistaa eri sukupuolten saunomisen yhdessä alasti.

– Syy, miksi mahdollisuutta yhteissaunomiseen tarjotaan on se, ettemme halua rohkaista sukupuolierotteluun. Näemme kasvatuksellisesti paremmaksi rohkaista siihen ajatteluun, että kaikkia kohdellaan yksilöinä. Sen on myös havaittu toimivan ja näkyvän siinä, miten hyvin leiriporukka ryhmäytyy ja viihtyy leirillä. Sukupuoleen perustuva lokerointi loisi nuorten välille kiusallisia jännitteitä jopa silloin, kun kummankaan osapuolen puolesta aihetta sellaiseen ei olisi. Ei toisen kohtaaminen alasti saunassa tarkoita, että siinä tilanteessa pitäisi olla jotakin seksuaalista. Yhteissauna pikemminkin auttaa ihmisiä ymmärtämään tämän oikeutensa, Komsi perustelee yhteissaunoja.

” Siellä kaikille leiriläisille kerrottiin selkeästi, että saunassa saa olla yhtä hyvin alasti tai uimapuvussa ja jokainen päättää sen omalla kohdallaan, ja kaikki leiriläiset ovat asiasta ennen saunaan menoa tienneet.

Yhdistyksenä Prometheus-leirin tuki ry ei katso, että yhteissaunomisessa olisi mitään väärää tai vahingollista. Se, ettei saunominen yhdessä alastomana kuulu kaikkien perheiden tapakulttuuriin on huomioitu ohjeistuksessa. Tästä huolimatta Komsi kertoo järjestölle tulevan keskimäärin muutama yhteydenotto kesässä leiriläisten vanhemmilta, missä yhteissaunomiseen liittyvät käytännöt nousevat esille.

– Usein heillä on sellainen väärinkäsitys, ettemme olisi ymmärtäneet kuinka herkästä asiasta on kysymys. Totta kai me ymmärrämme asian olevan äärimmäisen herkkä ja sen vuoksi meillä on niin paljon käytäntöjä, joilla turvataan, ettei kukaan voi kokea minkäänlaista painostusta, Komsi kertoo.

Myös muihin helsinkiläisnaisen oudoksumiin seikkoihin liittyen Komsi katsoo leirinohjaajien käytöksen olleen asiallista.

– Ne kappaleet, joita on siellä on soitettu ovat olleet YleX:n seksivalistukseen tehtyjä Kesäkumi-biisejä. Siinä on voinut olla sana n**sitaan tai jotain. Muutoin siellä ei heidän mielestään ole mitään roiseja kappaleita soiteltu.

Kielenkäytön Komsi kuvailee olleen rentoa.

– Siellä on puhuttu niin kuin nuoret keskustelevat keskenään. Erityisen rumaa kieltä ei ole puhuttu, Prometheus-leirin tuki ry:n puheenjohtaja katsoo.